**ELŐTERJESZTÉS**

**Körmend Város Önkormányzata Képviselő-testülete 2023. május 31-i ülésére**

**Tárgy:** mozifelújítás kapcsán döntéshozatal

**Tisztelt Képviselő-testület!**

A körmendi mozi épületének felújítása javában tart, a munkálatok szépen haladnak előre.

**A kivitelezés során az alábbi, előre nem látható nehézségek álltak elő:**

1. A Vállalkozó akadályközléssel élt arra való tekintettel, hogy a kivitelezés során az épületrészek elbontását követően vált lehetővé a meglévő és megmaradó épületrészek alapozásai, valamint az elbontott épületrészek talajban maradt alépítményi szerkezeteinek feltárása.

A feltárás során vált ismertté az, hogy a talajban lévő alépítményi szerkezetek, azok méretei és elhelyezkedésük miatt a kútalapozás nem lehetséges.

A feltárásokat a Vállalkozó folytatta, és így folyamatos adatszolgáltatást adott a Tervező részére. Az adatszolgáltatás, továbbá a többszöri tervezői helyszíni szemle következményeként – műszaki szükségességből – az alapozási terv- és iratanyag módosítása vált szükségessé.

A Vállalkozó jelezte Megrendelő felé, hogy a talajban lévő alépítményi szerkezetek, azok méretei és elhelyezkedésük miatt a terv szerinti kútalapozás nem végezhető el, és más típusú alapozásra kell áttérni emiatt.

Eme pótmunka költségigénye: nettó 149.989 Ft.

A Vállalkozó a fejépület felesleges födémrészeink elbontását követően észlelte, hogy a bontással érintett 2 db gerenda (alulborda) hibásan került évtizedekkel korábban kivitelezésre. Az építők a betonacél szerelés során elmulasztották a szabványban előírt betonfedések kialakítását, ezért a feltárásokat követően napvilágra kerültek a gerendák teherbírását biztosító főacélbetétek, a szerelést biztosító, illetve nyírási feszültséget felvevő kengyelekkel együtt.

Eme előállt helyzetre tekintettel a műszaki ellenőr elrendelte a szabványban előírt betonfedések meglétének ellenőrzését is az 5 db gerenda (felülborda) esetében is, a Tervező pedig műszaki javaslatot tett a gerendák állagmegóvó munkáira.

Ez is pótmunkának minősül, aminek értéke: nettó 1.458.165 Ft.

1. Döntést szükséges végezetül abban is hozni, hogy D vagy 3D mozitechnológiát kér-e az Önkormányzat megvalósítani.

A tervek 2D-vel számoltak, viszont nincs jelentős költségkülönbség a 3D megvalósítása esetében sem, annak költségigénye ui. nettó 1.228.000 Ft.

Ugyan kevés filmet vetítenek 3D-ben, azonban el kell dönteni azt, hogy ha mégis kijönne új film 3D-ben, akkor tudja-e azt fogadni a mozi vagy sem. A döntést most kell meghozni, mert most még nem került a mozitechnológia beépítésre.

Kérem a Testületet, hozza meg döntéseit, a fenti pótmunkákra fedezetet kell biztosítani a költségvetésben. Természetesen eljárunk annak érdekében, hogy eme plusz költségekre többlettámogatási igényt nyújtson be az Önkormányzat.

**HATÁROZATI JAVASLAT**

Körmend Város Önkormányzata Képviselő-testülete megismerte a mozi építése során előre nem láthatóan előállt pótmunkákat, és az alábbi döntéseket hozza:

* Körmend Város Önkormányzata Képviselő-testülete az alapozás kapcsán előállt, előre nem látható pótmunka elvégzésére nettó 149.989 Ft. összeget biztosít a 2023. évi költségvetésében
* Körmend Város Önkormányzata Képviselő-testülete a tetőgerendák feltárása kapcsán előállt, előre nem látható pótmunka elvégzésére nettó 1.458.165 Ft. összeget biztosít a 2023. évi költségvetésében
* Körmend Város Önkormányzata Képviselő-testülete úgy dönt, hogy a mozit alkalmassá kell tenni 3D -s filmek fogadására is, és így a 3D mozitechnológia kiépítésére nettó 1.228.000 Ft. összeget biztosít a 2023. évi költségvetésében.

Körmend, 2023. 05. 24.

**Bebes István**

**polgármester**